C 493/16
LV
Eiropas Savienības Oficiālais Vēstnesis
27.12.2022.
Otrdiena, 2022. gada 7. jūnijs
suverēnās tiesības; pauž pilnīgu solidaritāti ar Grieķiju un Kipras Republiku; atkārtoti apstiprina Kipras Republikas tiesības slēgt divpusējus nolīgumus par tās EEZ un izpētīt un izmantot savus dabas resursus pilnīgā saskaņā ar starptautiskajām tiesībām; ar nožēlu atzīmē, ka vēl nav atsaukti Turcijas Lielās nacionālās asamblejas 1995. gadā pasludinātie casus belli Grieķijai; atzinīgi vērtē to, ka turpinās izpētes sarunas starp Grieķiju un Turciju, kuru mērķis ir risināt jautājumu par kontinentālā šelfa un EEZ robežu noteikšanu saskaņā ar starptautiskajām tiesībām; atkārtoti aicina Turcijas valdību parakstīt un ratificēt ANO Jūras tiesību konvenciju, kas ir daļa no ES acquis; šajā sakarībā atbalsta Kipras Republikas valdības aicinājumu Turcijai godprātīgi risināt sarunas par jūras robežu noteikšanu starp to attiecīgajām krasta līnijām, vai arī vērsties Starptautiskajā Tiesā, un aicina Turciju piekrist Kipras aicinājumam; atzinīgi vērtē Turcijas ieguldījumu gāzes piegādes drošībā, savienojot Anatolijas cauruļvadu (TANAP) ar pabeigto Adrijas jūras cauruļvadu (TAP); atkārtoti pauž atbalstu Eiropadomes priekšlikumam rīkot daudzpusēju konferenci par Vidusjūras austrumdaļu un uzsver, ka zaļais kurss un enerģētikas pārkārtošana varētu sniegt nozīmīgas iespējas, lai Vidusjūras austrumdaļā panāktu sadarbīgus, ilgtspējīgus un iekļaujošus enerģētikas risinājumus; aicina padarīt Vidusjūras austrumdaļu par patiesu zaļā kursa ārējās dimensijas katalizatoru;
44. pauž nožēlu par to, ka Kipras problēma joprojām nav atrisināta, un uzsver, ka risinājums saskaņā ar attiecīgajām ANO Drošības padomes rezolūcijām un saskaņotajā sistēmā pozitīvi ietekmēs Turcijas attiecības ar ES; atkārtoti pauž stingru pārliecību, ka vienīgais ilgtspējīgais Kipras jautājuma risinājums ir taisnīgs, visaptverošs un dzīvotspējīgs risinājums, ietverot tā ārējos aspektus, ANO sistēmas ietvaros, pamatojoties uz divu kopienu, divu zonu federāciju ar vienotu starptautisku juridiskas personas statusu, vienotu suverenitāti, vienotu pilsonību un politisku vienlīdzību, kā noteikts attiecīgajās ANO Drošības padomes rezolūcijās un saskaņā ar starptautiskajām tiesībām un ievērojot principus, kas ir Savienības pamatā; pauž nožēlu par to, ka Turcijas valdība ir atteikusies no saskaņotā risinājuma pamata un ANO sistēmas un pati aizstāv divu valstu risinājumu Kiprā; aicina Turciju atteikties no šā nepieņemamā priekšlikuma par divu valstu risinājumu; turklāt aicina Turciju izvest savas armijas vienības no Kipras un atturēties no jebkādām vienpusējām darbībām, kas nostiprinātu salas pastāvīgo sadalīšanu, un atturēties no darbībām, kas maina demogrāfisko līdzsvaru; nosoda tā dēvētā Ekonomikas un finanšu protokola parakstīšanu starp Turciju un Kipras valdības nekontrolētajām teritorijām; nosoda to, ka Turcija turpina pārkāpt ANO Drošības padomes rezolūcijas Nr. 550(1984) un Nr. 789 (1992), kurās Turcija tiek aicināta nodot Varošas teritoriju tās likumīgajiem iedzīvotājiem ANO pagaidu pārvaldībā, atbalstot Varošas pilsētas atvēršanu sabiedrībai; uzskata, ka šāda rīcība apdraud savstarpējo uzticēšanos un līdz ar to izredzes atsākt tiešas sarunas par Kipras problēmas visaptverošu risinājumu; šajā sakarībā pauž nopietnas bažas par nesenajām jaunajām nelikumīgajām darbībām nožogotajā Varošas teritorijā saistībā ar jaunas pludmales daļas atvēršanu, kā arī par nesen parakstīto “Finanšu protokolu”, ar kura starpniecību Turcija finansēs Varošas atjaunošanas projektus; aicina Turcijas valdību atsākt dialogu, pamatojoties uz ANO formātu, kas ir vienīgais dzīvotspējīgais ceļš uz izlīgumu; mudina pēc iespējas drīzāk atsākt sarunas par Kipras atkalapvienošanos ANO ģenerālsekretāra aizgādībā un no punkta, kurš tika apspriests, kad puses 2017. gadā Kranmontānā pameta sarunu galdu; atkārtoti aicina Turciju pildīt tās pienākumu pilnībā un nediskriminējoši īstenot Ankaras nolīguma Papildprotokols attiecībā uz visām dalībvalstīm, to vidū arī Kipras Republiku; pauž nožēlu par to, ka Turcija vēl joprojām nav panākusi progresu attiecību normalizēšanā ar Kipras Republiku; uzsver, ka sadarbība joprojām ir būtiska tādās jomās kā tieslietas un iekšlietas, kā arī aviācijas tiesību akti un gaisa satiksmes sakari ar visām ES dalībvalstīm, tostarp Kipras Republiku;
45. aicina Turciju nodrošināt Kipras turku kopienai nepieciešamo telpu, lai tā varētu rīkoties kā šīs salas likumīga kopiena, pamatojoties uz tiesībām, ko garantē Kipras Republikas konstitūcija; aicina Komisiju pastiprināt centienus sadarboties ar Kipras turku kopienu, atgādinot, ka tās vieta ir Eiropas Savienībā; aicina visas iesaistītās puses izrādīt drosmīgāku pieeju kopienu tuvināšanā; uzsver, ka pēc Kipras problēmas visaptverošas atrisināšanas ES acquis ir jāīsteno visā salā, un uzsver, ka tikmēr Kipras Republika ir atbildīga par centienu pastiprināšanu, lai veicinātu Kipras turku sadarbību ar ES; atzinīgi vērtē abu kopienu Bezvēsts pazudušo personu komitejas (CMP) svarīgo darbu un atkārtoti pauž atzinību par to, ka pēc pandēmijas smagākā posma Turcija pakāpeniski atkal nodrošina CMP piekļuvi attiecīgajiem objektiem, tostarp militārajām zonām; aicina Turciju pastiprināt centienus, sniedzot būtisku informāciju no tās militārajiem arhīviem, kā arī piekļuvi lieciniekiem slēgtajās teritorijās; aicina Turciju sadarboties ar attiecīgajām starptautiskajām organizācijām, jo īpaši Eiropas Padomi, lai novērstu un izskaustu nelikumīgu kontrabandu un kultūras mantojuma tīšu iznīcināšanu;